Xi tliet snin ilu kienet saret għall-ewwel darba f'Malta, dik li sejħulha l-"Big Bang" comic convention fil-Kavallier ta' San Ġakbu organizzata minn " Something Wicked ". Kien tentattiv utli ħafna għax laqqa' flimkien id-delittanti tal-komiks f'Malta u espona l-artisti li huma interessati f'dan il-medju. F'dawk it-tliet ijiem saru attivitajiet diversi bħal taħditiet, wiri ta' films u wirjiet artistiċi, workshops , u attività kummerċjali permezz ta' ħwienet ibigħu il-komiks u l- mechandise . Kollox ma' kollox kienet esperjenza tal-o u kienet opportunità tad-deheb għall-artisti biex isiru jafu lil xulxin. Minnha kellha titwieled pubblikazzjoni li l-ewwel kellha tkun e imbagħad stampata iktar 'il quddiem. Grupp ta' artisti bdew jaħdmu fuq din il-pubblikazzjoni fil-forma ta' komik imma l-miri sfortunatament ma ntlaħqux. Storja li tiġri ta' spiss. Imma issa s-"Something Wicked" se jerġgħu jfaqqgħulna comic con oħra ikbar u aqwa minn tal-aħħar darba. Aħna tal-komiks tas-Sikkina, ilna nistennew dan l-avveniment biex nipparteċipaw fih, sa minn meta bdejna naħdmu fuq il-Gawgaw u l-sħabu. F'laqgħa li saret din il-ġimgħa kellna l-opportunità li nitkellmu mal-organizzaturi biex ikollna mejda f'din il-konvenzjoni u nesponi l-istrixxikli tagħna hemmhekk. Se jkun pjaċir tagħna li nieħdu sehem f'dan l-avveniment li aħna inħossu li hu ta' ħtieġa biex "ir-rakkont impenġi" jsir parti mill-kultura tagħna l-Maltin. Nittamaw li l-istrixxikli tagħna ma jkunux l-uniċi pubblikazzjonijiet lokali hemmhekk u li l-interess għax-xogħol artistiku lokali jikber permezz ta' din il- Comic Con f'Malta. Kif ikollna iktar dettalji dwarha, nagħtuhomlkom fuq dan il-blogg u nillinkjawkom mas-sorsi uffiċċjali. Nuruh il-qrun. Kif qed taraw is-sit reġa' lura għan-normal. Hija inzertatura kattiva li kull darba li nagħmlu kuntatti ma' qarrejja potenzjalment ġodda, jinqala' xi żikk fil-websajt. Jista' jagħti l-każ li xi ħadd għamlilna xi magħmul għax għandu xi lanżita għalina. Jekk inhu hekk, aħna nuruh il-qrun biex inbiegħdu minna din is-saħta ta' Bedud. Imma insomma…ngħodduha mal-oħrajn. Il-kliem bħaċ-ċirasa u la qed nitkellmu fuq il-magħmul tajjeb li ngħidu xi ħaġa fuq il-Kranium. Minħabba t-taħbit li taf tagħti l-ħajja, qajla sibt il-ħin biex insemmihom sewwa fuq dan il-blogg. Kif tafu minbarra s-sensiela tal- Gawgaw u L-Imlejka , il- Komiks tas-Sikkina ħarġu sensiela oħra bl-isem ta' L-Għid tal-Erwieħ bl-ewwel żewġ strixxikli ddedikati għall- Kranium . Deskrizzjoni tal-Kranium issibu kemm tridu fuq is-sit elettroniku tagħna, kif ukoll fuq l-ewwel ħarġa tal- Għid tal-Erwieħ permezz tal-magażin fittizju ŻENG li hemm fl-aħħar paġni. Għalhekk mhux lok li noqgħod indawwar l-istess diska li diġa smajtu. Li rrid ngħid fuq Kranium hu rakkont żgħir ta' kif nibtet l-idea ta' dan il-grupp fuq il-komiks. Fil-bidu meta Bin Għisa u l-barba Kieli kienu qed isawwru l-ewwel paġni tal-Gawgaw, tfaċċa l-ħaddied itajjar in-nar minn idejh bil-lapes u l-pitazz iħożż skizz wara ieħor ta' kull rokna fil-Belt u mitt ħaġa u nofs. Bħal ma naraw fil-komiks, dak il-ħin xegħlet bozza minn dawk tal-ideat fuq ras Bin Għisa u l-barba u minn hawn u minn hemm webbluh biex jibda jpenġi magħhom. Għall-ewwel beda jpenġi t-tielet strixxiklu tal-Gawgaw u f'ġimgħa biss, ħalliehom b'ħalqhom miftuħ meta kien diġa lesta kważi l-paġni kollha. Din il-bravura feġġet bħal oażi f'nofs deżert, in vista li x-xogħol tal-barba Kieli, dejjem donnu ġej min-naħa l-oħra tad-dinja, daqs kemm hu għajjien u kajman. Iżda Bin Għisa ra li l-istil different tal-ħaddied seta' jtellef mill-kontinwazzjoni tar-rakkont tas-sensiela u qatagħha li jkompli jistenna u jitherra sakemm il-barba Kieli forsi xi darba jlesti s-sensiela kollha hu. Hawnhekk Bin Għisa staqsa l-Barba jekk kellux xi storja oħra għall-ħaddied u dak ħareġ waħda minn xi pitazz li kienet diġa bdiet tieklu l-kamla. Bi ftit irtokki minn hawn u xi tibdiliet 'l hemm, isawwar il-grupp Kranium u l-ġrajjiet tal-erwieħ eċċ. Il-ħaddied daħal għal dan il-proġett b'entużjażmu ġdid għax hu wkoll kien daq xi ftit minn dik il-ħajja xellerata u mħawda li kultant jgħixu l-gruppi Maltin. L-istejjer tal-fatati huma wkoll parti mill-memorja tat-tfulija u Kranium daħal fil-forġa tal-fantasija u ħareġ iffurmat fuq l-inkwina tal-ħaddied kif qed tarawh f'idejkom illum. paġna minn Kranium 2 Għalikom li qed tippruvaw tidħlu fuq is-sit elettroniku tal-Komiks tas-Sikkina, niskużaw ruħna magħkom għax jidher li hemm xi falliment serju fid- domain tl ( ħaġa li m'għandniex kontroll fuqu) . Sakemm jiġi kollox għan-normal (jekk jiġi kollox għan-normal!!) se nitfgħu t-tagħrif tal-paġna tad- Daħla fuq dan il-blogg. Jekk il-problema tippersisti se ninfurmawkom iktar 'il quddiem biex ngħidulkom fuq liema sit se nqiegħdu t-tagħrif illi kellna fuq http://komikstassikkina.page.tl/ Daħla TAL-KOMIKS TAS-SIKKINA JIFTEHMU MAL-BRIKKUNI. Il- BRIKKUNI huma grupp ta' artisti mqarbin li tgħidx kemm huma bravi. F'idejhom, l-istrumenti jitkellmu, mhux idoqqu. Il-kliem tal-kanzunetti hu naqra buffu imma jagħmel ħafna sens. Fil-31 ta' Lulju taw kunċert fil-Buskett Roadhouse, ir-Rabat. Aħna konna hemm bit-tieni strixxiklu tal-KRANIUM għal-bejgħ flimkien mat-tliet komiks l-oħra wkoll. It-tieni strixxiklu tal-Gawgaw u l-Imlejka issa ilu ftit li ħareġ. Il-Komiks tas-Sikkina qegħdin għall-bejgħ f'dawn il-ħwienet: L-Agenda tal-Universita Tal-Qroqq, u l-Agenda ta' Triq ir-Repubblika, l-Belt; Il-Malta Comics and Collectibles, 60, Triq San Duminku, Tas-Sliema; Palmyra, ta' Triq in-Naxxar, Birkirkara; Velmor Stationary, Pjazza Antoine De Paule, Raħal Gdid; Aw Tribu! ta' Triq Ħaz-Zabbar, il-Fgura; u St. Anne's Emporium, Triq Sant'Anna, l-Furjana. Il-Klabb Kotba Maltin tal-Belt għandhom ukoll għall-bejgħ l-ewwel strixxiklu tal-Gawgaw. U issa l-Komiks tas-sikkina qegħdin ukoll fuq Ebay.com! Għalissa, il-Komiks tas-Sikkina huma magħmula minn żewġ sensiliet: Is-sensiela tal-Gawgaw u l-Imlejka, li se jkollha mill-anqas ħames strixxikli, (jekk mhux iżjed); u sensiela oħra bl-isem ta': l-Għid tal-Erwieħ, li tirrakkonta l-istorja tal-grupp mużikali KRANIUM.Iż-żewġ sensiliet huma indipendenti minn xulxin, u huma mpenġija minn artisti differenti. Il-karattri ta' ġo fihom għandhom ismijiet li jinstabu fil-vokabularju tal-ilsien Malti: Il-Gawgaw, il-Ħajbu, il-Ħares, il-Mingħul, it-Tork tat-Taraġ, il-Ħanżira tal-Erwieħ, Ninu Xkora, eċċ. IMMA nixtiequ nserrħulkom raskom li dawn l-istrixxikli m'humiex xi antikalja ta' Wenzu u Rożi, jew xi "folklor", jew xi tagħlim tal-istorja ta' Malta jew ta' ħrejjef missirijietna. HEMM xi elementi tal-ħrejjef, imma dawn l-istrixxikli huma maħsuba għall-kbar (tal-anqas dawk 'il fuq minn sittax-il sena), huma friski u moderni, u anke xi ftit imqarbin. Aqrahom biex tara. Mela ħa nerġgħu ngħidulkom: Dawn il-komiks jistgħu jinxtraw mill-Agenda tal-Universita', Tal-Qroqq u l-Agenda ta' Triq ir-Repubblika, l-Belt; mill-ħanut tal- Malta Comics and Collectibles , Nru 60, Triq San Duminku, Tas-Sliema (kantuniera ma' Triq Manwel Dimech), minn għand Palmyra ta' Triq in-Naxxar, Birkirkara, Velmor Stationary tal-Pjazza ta' Raħal Ġdid, minn għand St. Anne's Emporium ta' Triq Sant'Anna, l-Furjana u mingħand Aw Tribu! ta' Triq Ħaż-Żabbar il-Fgura. Nieħdu gost ħafna nisimgħu minn għandkom.